हथिनीकुंड बैराज में बढ़ रहा जलस्तर; गृहमंत्री विज के घर घुसा पानी, कुरूक्षेत्र BJP सांसद का घेराव
पहाड़ों पर प्रलय मचाने के बाद नदियां अब हरियाणा के मैदानी भागों में प्रलय मचा रही हैं। अब तक राज्य के 13 जिलों में यमुना का पानी घुस गया है। 240 गांव बाढ़ की चपेट में आ गए हैं। धीरे धीरे यमुना का पानी अब आगे की ओर बढ़ रहा है।
हरियाणा में यमुनानगर के हथिनीकुंड बैराज में जलस्तर फिर से बढ़ना शुरू हो गया है। हरियाणा सिंचाई विभाग के अधिकारी आरएस मित्तल ने बताया कि कल पानी का स्तर नीचे जाना शुरू हो गया था, लेकिन रात से यह फिर से बढ़ना शुरू हो गया। जिसे देखते हुए ऐसा नहीं लगता कि अभी पानी का स्तर और नीचे जाएगा।
हरियाणा के अंबाला जिले में बाढ़ का पानी उतरने से थोड़ी राहत मिली है, लेकिन कई जगह अभी भी बाढ़ आफत बनी हुई है। गुरुवार सुबह तक कैंट और सिटी एरिया में ज्यादातर जगह पानी उतर गया था, लेकिन दोपहर को फिर टांगरी उफान पर आ गई, जिसका पानी DAV रिवर साइड इलाके में मार करने लगा। अंबाला-जगाधरी रोड पर भी टांगरी नदी का पानी बहता हुआ दिखाई दिया।
वहीं अंबाला कैंट में राज्य के गृह एवं स्वास्थ्य मंत्री अनिल विज के शास्त्री कॉलोनी स्थित घर में भी पानी घुस गया। उनके घर का ग्राउंड फ्लोर पानी से भर गया। जिसके बाद सारा सामान फर्स्ट फ्लोर पर शिफ्ट किया गया है।
भाजपा के कुरूक्षेत्र के सांसद नायब सैनी को गुरुवार को लोगों का विरोध झेलना पड़ा। सांसद सैनी दीदार नगर में ट्रैक्टर पर जलभराव का जायजा लेने के लिए गए थे। इस दौरान लोगों ने उनके खिलाफ नारेबाजी शुरू कर दी। सांसद सैनी जाने लगे तो महिलाएं गाड़ी के आगे खड़ी हो गई। लोगों में गुस्सा इस बात का था कि समय रहते उचित कदम क्यों नहीं उठाए जाते। हालात बिगड़ने पर ही क्यों राजनीति करने आते हैं।
लोगों के विरोध पर सांसद सैनी ने कहा कि सरकार पूरी तरह से लगी हुई है। कार्यकर्ता ट्रैक्टर ट्रॉली से राहत सामग्री पहुंचा रहे हैं। लोगों को धैर्य रखना चाहिए।
दिल्ली सरकार ने हरियाणा बॉर्डर बंद किए
यमुना नदी के बढ़ते जलस्तर के कारण हरियाणा के दिल्ली सरकार ने सिंघु बॉर्डर, बदरपुर बॉर्डर, लोनी बॉर्डर और चिल्ला बॉर्डर सील कर दिए हैं। अब इनसे भारी मालवाहक वाहनों के प्रवेश पर प्रतिबंध लगा दिया है। छोटे वाहनों का प्रवेश जारी रहेगा। सरकार के इस फैसले से हरियाणा की तरफ से जाने वाली सप्लाई में परेशानी आएगी।
हरियाणा के इन 10 शहरों में बारिश अलर्ट
चंडीगढ़ मौसम विभाग ने हरियाणा के 10 शहरों के लिए रात 7 बजे तक ऑरेंज अलर्ट जारी रहेगा। इनमें लोहारू, भिवानी, तोशाम, सिवानी, हांसी, हिसार, आदमपुर, नाथूसरी चोपटा, फतेहाबाद शहर शामिल हैं। मौसम विशेषज्ञों के अनुसार सूबे में अभी खतरा टला नहीं है। पहाड़ों में लगातार हो रही बारिश से राज्य की नदियां खासकर यमुना हालात खराब कर सकती है। हालांकि 15 के बाद से फिर से राज्य में मानसून एक्टिव हो जाएगा।
अंबाला में छतों पर कट रही रात, गर्भवती को बचाया गया
वहीं अंबाला में लोगों का समय छतों पर कट रहा है। जहां उन्हें खाने-पीने का सामान मुहैया कराया जा रहा है। अंबाला में ही एक 9 महीने की गर्भवती महिला बाढ़ में फंस गई। इसका पता चलने पर आर्मी और पुलिस की टीम ने उसे बाहर निकाला। महिला जिस घर में फंसी थी, वहां 6 फुट पानी जमा हो गया था।
इसके अलावा हरियाणा के 13 जिलों में घग्गर और यमुना का पानी घुस गया है। राज्य के 240 गांव बाढ़ की चपेट में आ चुका हैं। यहां अंबाला, करनाल, पानीपत और सोनीपत के बाद अब जींद, फतेहाबाद, फरीदाबाद, पलवल और सिरसा जिले में भी बाढ़ का खतरा मंडराने लगा है।
फतेहाबाद के टोहाना क्षेत्र में पंजाब की ओर घग्गर के टूटने के कारण सिरसा में तेजी से बढ़ते जल स्तर की रफ्तार थोड़ी कम हो गई है। हालांकि इस क्षेत्र में बांध टूटने से पानी सिरसा की सीमा पर स्थित गांवों को अपनी चपेट में ले सकता है।
हरियाणा के मुख्यमंत्री मनोहर लाल हवाई सर्वेक्षण के बाद इन जिलों को अलर्ट मोड पर रखने के निर्देश दे चुके हैं। जिन गांवों में बाढ़ का पानी उतर गया है कि वहां सरकार की तरफ से तीन दिनों तक विशेष चिकित्सकीय कैंप लगाए जाएंगे।
जीटी रोड पर भरा यमुना का पानी
हरियाणा में यमुना का पानी लगातार मुश्किलें खड़ी कर रहा है। सुबह यमुना नदी का पानी दिल्ली से करनाल जीटी रोड पर भर गया। इससे हाईवे पर ट्रैफिक वन वे हो गया। इस कारण से दिल्ली से हरियाणा आने वाले और हरियाणा से दिल्ली जाने वाले वाहन चालकों को मुश्किलें उठानी पड़ रही है। कई जगह जाम की भी स्थिति भी बनी हुई है।
हरियाणा के जिलों में बाढ़ की स्थिति...
हरियाणा ने बढ़ाई राजस्थान की चिंता
दिल्ली के बाद हरियाणा ने अब राजस्थान की चिंता बढ़ा दी है। सिरसा में घग्गर का जलस्तर आज 16 हजार क्यूसेक पहुंच गया है। जलस्तर बढ़ने पर ओट हैड में से राजस्थान साइफन की ओर करीब 7600 क्यूसेक पानी छोड़ा गया है। ओटू हैड से निकलने वाली सभी नहरों में सिंचाई विभाग ने पानी छोड़ दिया है। घग्गर के गुहला चीका, खनौरी हैड पर गेज ओवरफ्लो हो चुकी है। जबकि पंजाब के सरदूलगढ़ में 21 हजार क्यूसेक जलस्तर है।
अब तक 10 की हो चुकी मौत
बाढ़ और जलभराव से प्रदेश के अलग-अलग इलाकों में 10 लोगों की मौत हो गई। CM मनोहर लाल ने आपदा में जान गंवाने वालों के परिवारों को चार लाख रुपए सहायता राशि देने और मकानों की मरम्मत के लिए सहायता राशि देने की घोषणा की है।
इधर, पानीपत के बाद यमुना ने सोनीपत के इलाकों में नुकसान पहुंचाना शुरू किया। जाजल से टोंकी रोड पर पानी भरने व रास्ता टूटने से संपर्क बाधित हो गया है। फरीदाबाद में यमुना से लगते गांवों में पानी घुसना शुरू हो गया। करीब 10 हजार घरों में नदी का पानी भर गया है।
अंबाला का हिसार से संपर्क टूटा
अंबाला का हिसार मार्ग से संपर्क अब भी टूटा हुआ है। इस रूटों पर बसों का संचालन बंद है। यहां बाढ़ प्रभावित गांवों में छतों तक पानी है और गलियों में नाव भी नहीं जा पा रही है। कुरुक्षेत्र में 15 से ज्यादा गांवों का संपर्क जिला मुख्यालय से कटा है। 10 से ज्यादा रूटों पर बसें बंद हैं।
इससे रोडवेज को रोजाना दो लाख रुपए का नुकसान हो रहा है। पिहोवा से पंजाब जाने वाले रास्ते बंद हैं। कस्बे के गांव दीवाना में एनडीआरएफ की टीम ने लोगों को बचाया। कैथल में पंजाब बॉर्डर पर चीका व समाना और पटियाला क्षेत्र में 50 गांवों से संपर्क टूटा हुआ है।
अंबाला से ये रास्ते अब भी बंद
अंबाला में चंडीगढ़ और बठिंडा मार्ग खुल गया है। अब प्रशासन ऊना और सहारनपुर मार्ग को खोलने की तैयारी में है। कैथल में अंबाला व चंडीगढ़ के अलावा पंजाब के पटियाला से संपर्क टूट चुका है। पंजाब बॉर्डर पर चीका व समाना और पटियाला क्षेत्र में 50 गांवों से संपर्क टूटा हुआ है।
कैथल में हिसार-चंडीगढ़ राष्ट्रीय राजमार्ग पिहोवा से आगे बंद है। साथ ही कैथल-पटियाला राजमार्ग पूरी तरह से बंद हो गया है। यहां रोडवेज ने जम्मू-कश्मीर, हिमाचल प्रदेश व पंजाब के अलावा उत्तर प्रदेश के कई जिलों के रूट बंद कर दिए हैं। चंडीगढ़ जाने वाली बसें भी अंबाला तक जा रही हैं।
बारिश से जुड़ी ये खबरें भी पढ़ें:- 
बाढ़ को लेकर हरियाणा और दिल्ली आमने-सामने:केजरीवाल बोले- हथिनी कुंड से ज्यादा पानी छोड़ा, जवाब- इसे नियंत्रित नहीं कर सकते
बाढ़ को लेकर दिल्ली और हरियाणा सरकार आमने सामने आ गई हैं। दिल्ली के मुख्यमंत्री अरविंद केजरीवाल के द्वारा केंद्रीय गृह मंत्री अमित शाह को लिखे लेटर का हरियाणा ने जवाब दिया है। जिसमें कहा है कि हथिनी कुंड एक बैराज है, डैम नहीं है। इसलिए पानी छोड़ने की मात्रा को नियंत्रित नहीं किया जा सकता है (पढ़ें पूरी खबर)
हरियाणा को केंद्र से मिले 216.80 करोड़:बाढ़ से हालात खराब होने पर राहत, कुछ दिन पहले मोदी से मिले थे खट्‌टर
बारिश की मार झेल रहे हरियाणा को केंद्र सरकार ने बड़ी राहत दी है। भारी बारिश से प्रभावित राज्यों में लोगों की मदद के लिए केंद्र सरकार द्वारा राज्य आपदा मोचन निधि के तहत हरियाणा को 216.80 करोड़ की धनराशि जारी की गई है। दो दिन पहले ही हरियाणा के मुख्यमंत्री मनोहर लाल ने प्रधानमंत्री नरेंद्र मोदी से मुलाकात की थी (पढ़ें पूरी खबर)
करनाल में बाढ़ के कहर की PHOTOS:15 से 20 गांवों का टूटा शहर से संपर्क; ग्रामीण पलायन कर रहे, मकानों में आई दरारें
करनाल में चौथे दिन भी यमुना के पानी का कहर जारी है। 32 गांव बाढ़ से प्रभावित हैं। गुरुवार को पानी बाड़ा गांव तक भी पहुंच गया। वहीं तीन दिन बाद भी प्रशासन गढ़पुर टापू के पास टूटे बांध को ठीक नहीं कर पाया है (पढ़ें पूरी खबर)
अंबाला में आफत के बाद राहत की उम्मीद, PHOTOS:फील्ड में पुलिस-प्रशासन; सिटी-कैंट एरिया में उतरा पानी; डूबे गांवों में जलस्तर घट रहा 
हरियाणा के अंबाला जिले में बाढ़ में तबाही मचाई है। जलभराव होने से ज्यादातर गांव डूब गए, लेकिन अब नदियों का जलस्तर घटने से राहत की सांस मिली है। बुधवार से गुरुवार दोपहर तक काफी एरिया में बाढ़ का पानी उतर गया है (पढ़ें पूरी खबर)